b'\n_START_ARTICLE_\nLaisvoji profesija\n_START_PARAGRAPH_\nLaisvoji profesija\xc2\xa0\xe2\x80\x93 komercinei veiklai (verslui) nepriskiriama profesin\xc4\x97 veikla; profesija. U\xc5\xbesiimant laisvosios profesijos veikla, nesiekiama pelno. Ji vykdoma mokslo, meno, literat\xc5\xabros, \xc5\xa1vietimo ir mokymo ir kitose (pana\xc5\xa1iose) srityse. Laisv\xc5\xb3j\xc5\xb3 profesij\xc5\xb3 atstovai dirba speciali\xc5\xb3 (pvz., dalykini\xc5\xb3) \xc5\xbeini\xc5\xb3, geb\xc4\x97jim\xc5\xb3, \xc4\xafg\xc5\xabd\xc5\xbei\xc5\xb3 ar k\xc5\xabrybin\xc4\x97s veiklos, talento pagrindu. Savo paslaugas teikia b\xc5\xabdami nepriklausomi, atsakingi (paprastai tik) sau, tam tikros srities profesionalai.\n_START_SECTION_\nProfesijos pagal sritis\n_START_PARAGRAPH_\nLaisv\xc4\x85sias profesijas galima suskirstyti \xc4\xaf kelias sritis. Pvz., teisin\xc4\x97s laisvosios profesijos\xc2\xa0\xe2\x80\x93 advokatas, licencijuotas teisininkas, patentinis patik\xc4\x97tinis, pensij\xc5\xb3 konsultantas (teisinis patar\xc4\x97jas); taip pat notaras ir (teismo) antstolis, jeigu n\xc4\x97ra valstyb\xc4\x97s tarnautojas arba pareig\xc5\xabnas (notarai kai kuriose valstyb\xc4\x97se tuo pa\xc4\x8diu metu gali b\xc5\xabti laikomi ir laisvai dirban\xc4\x8diais teisininkais, ir valstyb\xc4\x97s tarnautojais arba pareig\xc5\xabnais)._NEWLINE_Ekonomikos srityje\xc2\xa0\xe2\x80\x93 buhalteris, auditorius, patar\xc4\x97jas (verslo patar\xc4\x97jas, mokes\xc4\x8di\xc5\xb3 patar\xc4\x97jas), ekonomini\xc5\xb3 vertinim\xc5\xb3 ekspertas (pvz., turto vertintojas), (laisvai dirbantis) ekonomistas._NEWLINE_Sveikatos, medicinos srityse\xc2\xa0\xe2\x80\x93 gydytojas (pvz., stomatologas, psichoterapeutas), veterinaras, vaistininkas, (laisvai dirbantis) slaugytojas, psichologas._NEWLINE_Mokslin\xc4\x97s-technin\xc4\x97s laisvosios profesijos\xc2\xa0\xe2\x80\x93 in\xc5\xbeinierius, architektas, miesto planuotojas, laisvai dirbantis mokslo ekspertas (pvz., biologas, chemikas). \xc5\xa0vietimo, mokymo ir su jais susijusi\xc5\xb3 sri\xc4\x8di\xc5\xb3 profesijos\xc2\xa0\xe2\x80\x93 lektorius, mokym\xc5\xb3 konsultantas, d\xc4\x97stytojas._NEWLINE_VMI komentare paai\xc5\xa1kinta, kurie gyventojai, vykdantys individuali\xc4\x85 veikl\xc4\x85, n\xc4\x97ra \xe2\x80\x9elaisvosios profesijos\xe2\x80\x9c atstovai: tai ir savaranki\xc5\xa1k\xc4\x85 komercin\xc4\x99 ar gamybin\xc4\x99 veikl\xc4\x85 vykdantys gyventojai (pvz., \xc5\xbeem\xc4\x97s \xc5\xabkio veikla u\xc5\xbesiimantys gyventojai, prekybininkai, \xc4\xafvairi\xc5\xb3 preki\xc5\xb3 gamintojai); savaranki\xc5\xa1k\xc4\x85 sporto ir atlik\xc4\x97jo veikl\xc4\x85 vykdantys asmenys (pvz., \xc5\xa1ok\xc4\x97jai, dainininkai, cirko artistai, aktoriai, muzikantai, \xc5\xa1achmatininkai, kult\xc5\xabristai); savaranki\xc5\xa1k\xc4\x85 k\xc5\xabrybin\xc4\x99 veikl\xc4\x85 vykdantys asmenys (pvz., dailininkai, skulptoriai, kompozitoriai, ra\xc5\xa1ytojai, poetai, re\xc5\xbeisieriai, kinematografininkai, choreografai); savaranki\xc5\xa1k\xc4\x85 mokslin\xc4\x99 veikl\xc4\x85 vykdantys asmenys (pvz., mokslininkai, mokslo darbus atliekantys asmenys); kita savaranki\xc5\xa1ka veikla u\xc5\xbesiimantys asmenys (pvz., priklausomi draudimo tarpininkai (draudimo agentai), prekybos bei reklamos agentai, nekilnojamojo turto agentai, vairuotojai, siuv\xc4\x97jai, kirp\xc4\x97jai, kosmetologai, \xc4\xafvairi\xc5\xb3 sporto \xc5\xa1ak\xc5\xb3 instruktoriai ar teis\xc4\x97jai, treneriai, restauratoriai, gidai).\n_START_SECTION_\nReik\xc5\xa1m\xc4\x97\n_START_PARAGRAPH_\nLaisvosios profesijos yra vienas svarbesni\xc5\xb3 Europos S\xc4\x85jungos ekonomikos sektori\xc5\xb3, 2001\xc2\xa0m. suk\xc5\xabr\xc4\x99s apie 220 mlrd. eur\xc5\xb3 prid\xc4\x97tin\xc4\x97s vert\xc4\x97s. Pavyzd\xc5\xbeiui, Airijos konkurencijos tarnyba paskai\xc4\x8diavo, kad vien tik 2001\xc2\xa0m. Airijos i\xc5\xa1laidos teisin\xc4\x97ms paslaugoms siek\xc4\x97 1 140 mln. eur\xc5\xb3, arba beveik 1\xc2\xa0% bendro BVP. U\xc5\xbeimtumo at\xc5\xbevilgiu, kit\xc5\xb3 verslo paslaug\xc5\xb3 srityje dirbo beveik 12 mln. \xc5\xbemoni\xc5\xb3 2004\xc2\xa0m., arba 6,4\xc2\xa0% bendro u\xc5\xbeimtumo, palyginti su 5,7\xc2\xa0% 2002\xc2\xa0m.'